O vezañ ma ne komzan na ne lennan ar rusianeg, em eus kredet e-pad pell ne oa ket ul levr evidon. Prenet em eus anezhañ a-benn ar fin, gant ar soñj ne c'helle ket bezañ bet embannet ken cheuc'h evit an  dornadig brezhonegerien a oar ar rusianeg nemetken…  Aes eo da lenn hag e gwirionez e tegas bleud da valañ diwar-benn an treiñ dre vras. N'eus nemet un nebeut degouezhioù ne c'hellont servijout nemet d'ar rusianeg (evel ar fed treiñ galleg skrivet gant lizherennoù kirillek en destenn), ar peurrest zo gwir ivez evit yezhoù all : treiñ, pe get, an anvioù, an troioù-lavar, pe ar pezh a vez anvet gant Anna Mouradova "gwirvoudoù" : an traoù n'eus anezho nemet e Rusia, evajoù, samovar ha kement 'zo…  Ne ro  ket-hi he soñj peurliesañ, renabliñ eo a ra kentoc'h, ar pezh o deus graet ar skrivagnerien / droerien e brezhoneg. N'eus ket ur c'horpus gwall dev, evel ma c'heller divinout, hag ar pep brasañ eus an oberennoù he deus studiet zo tremenet dre ar galleg pe ar saozneg a-raok erruout e brezhoneg, pezh a zisliv kalzig anezho evel ma vez studiet ganti.  E-keñver plijadur da lenn, em bije kavet kalz gwelloc'h kaout anv an troer dindan pep bomm meneget, eget mont diehan da glask e fin al levr (betek m'em bije  desket dre'n eñvor…). Domaj e kavan ivez ne vije ket bet kinniget un droidigezh ger-ouzh-ger evit kement bomm e kirilleg, evit ar re ne gomprenont ket ar rusianeg : c'hwitet e vez war ur bern traoù peogwir e servij ar bommoù-se estreget da skeudennaouiñ, alc'hwez an displegadenn vez enno alies. Kinniget eo ar studiadenn skolveur-se da Yann Lenner, hep an nebeut azasadennoù o dije lakaet anezhañ da beurgompren anezhi. Damc'hwitet e kavan an embannadur abalamour da se.  N'eo ket didalvoud koulskoude,  komprenet vez a-walc'h evit prederiañ diwar-benn an treiñ. Ra yelo ar re youlekoc'h da zeskiñ rusianeg…